**У С Т А В**

**/П Р О Е К Т/**

**на сдружение с нестопанска цел**

**„МЕСТНА ИНИЦИАТИВНА РИБАРСКА ГРУПА „СВИЩОВ-ЦЕНОВО“**

# ****І. ОБЩИ ПОЛОЖЕНИЯ.****

**Чл.1** (1) С този Устав се урежда създаването, организацията и дейността на Сдружение „МЕСТНА ИНИЦИАТИВНА РИБАРСКА ГРУПА „СВИЩОВ-ЦЕНОВО“ наричано по-нататък за краткост СДРУЖЕНИЕТО или МИРГ „СВИЩОВ-ЦЕНОВО“.

(2) МИРГ „СВИЩОВ-ЦЕНОВО“ е юридическо лице с нестопанска цел за осъществяване на дейност в ОБЩЕСТВЕНА ПОЛЗА по смисъла на Закона за юридическите лица с нестопанска цел (ЗЮЛНЦ) и подлежащо на регистрация по реда на същия закон.

(3) СДРУЖЕНИЕТО се създава за осъществяване на дейности на териториите на общините Свищов и Ценово.

(4) СДРУЖЕНИЕТО се учредява за неопределен срок.

(5) СДРУЖЕНИЕТО е неполитическа организация и е независимо от държавни, политически, синдикални и други органи и организации.

(6) СДРУЖЕНИЕТО представлява публично – частно партньорство с участие на Общините от територията на действие на МИРГ, съгласно решенията на Общинския съвет.

(7) Членове на СДРУЖЕНИЕТО, освен Общините по ал.6, могат да бъдат и:

1. Юридически лица и ЕТ, регистрирани по ТЗ или закона за кооперациите, вписани в Търговския регистър при Агенцията по вписванията и осъществяващи дейността си в сектор „Рибарство“ и „Аквакултури“ и в други социално-икономически сектори.;

2. Юридически лица с нестопанска цел регистрирани по Закона за юридическите лица с нестопанска цел, осъществяващи дейността си в сектор „Рибарство“, „Аквакултури“ и в други социално-икономически сектори в т.ч. и клон на ЮЛ, регистриран на територията на действие на местното партньорство най-малко 5години преди подаването на заявление за членство;

3. Физически лица.

( 8 ) СДРУЖЕНИЕТО осъществява дейността си на основата на действащото в страната законодателство, европейската политика за развитие на рибарските области, своя устав, решенията на общото събрание и местната стратегия за водено от общностите местно развитие (СВОМР).

(9) Не могат да бъдат членове на Сдружението лица, които:

1. са обявени в несъстоятелност или в открити производства по несъстоятелност;

2. имат изискуеми публични задължения към държавата;

3. членовете на управителните органи на юридическите лица са осъждани с влязла в сила присъда за престъпления против собствеността, стопанството, освен ако не са реабилитирани и са лишавани от правото да упражняват търговска дейност или да заемат ръководна, отчетна или материалноотговорна длъжност.

4. са в нарушение на изискванията на Закона за предотвратяване и разкриване на конфликт на интереси;

5. са в производство по ликвидация (с изключение на едноличните търговци);

6. юридическите лица (с изключение на юридическите лица с нестопанска цел) и ЕТ не са вписани в Търговския регистър към Агенцията по вписванията.

**Чл.2** СДРУЖЕНИЕТО е юридическо лице с отделна банкова сметка и печат.

# ****II. НАИМЕНОВАНИЕ, СЕДАЛИЩЕ И АДРЕС НА УПРАВЛЕНИЕ****

**Чл.3** СДРУЖЕНИЕТО ще осъществява своята дейност под наименованието „ МЕСТНА ИНИЦИАТИВНА РИБАРСКА ГРУПА „СВИЩОВ-ЦЕНОВО“ или съкратено МИРГ „СВИЩОВ-ЦЕНОВО“, което ще се изписва на английски език по следния начин: FISHERIES LOCAL ACTION GROUP „SVISHTOV-TSENOVO” или съкратено FLAG „SVISHTOV-TSENOVO”.

**Чл.4** Седалището и адресът на управление на СДРУЖЕНИЕТО е обл. Велико Търново, общ. Свищов, гр. Свищов, ул. „Димитър Г. Анев“ № 3.

# ****III. ЦЕЛИ****

**Чл.5** Основните **цели** на СДРУЖЕНИЕТО са:

1. Изпълнение на предложената от СДРУЖЕНИЕТО и одобрена от УО на ПМДРА 2021-2027 Стратегия за Водено от общността местно развитие (СВОМР) на рибарския район, наричана за краткост Стратегията;

2. Повишаване качеството на живот в рибарската област;

3. Социално-културно и икономическо развитие на общините Свищов и Ценово в партньорство с местната администрация, институциите, частния сектор, неправителствените организации и всички заинтересовани местни общности, както и в партньорства на регионално, национално и международно ниво с други МИРГ и всички други организации и/или институции имащи сходни цели и идеи за сътрудничество и изпълнение на съвместни проекти;

4. Опазване и възстановяване на природата, околната среда и устойчивото развитие на общинско, областно, национално и международно ниво;

5. Изграждане на местен капацитет, повишаване на обществената активност и стимулиране предприемчивостта на територията на населените места в общините Свищов и Ценово за изпълнение на дейности, допринасящи за постигане целите на СДРУЖЕНИЕТО.

6. Създаване на партньорства на местно, регионално, национално и международно ниво с други Местни инициативни рибарски групи (МИРГ), както и всички други организации и/или институции, имащи сходни цели и идеи за сътрудничество и изпълнението на съвместни проекти.

7. Поддържане на заетостта на територията на рибарската област и създаване на нови работни места, посредством разнообразяване на дейностите или икономическо и социално преструктуриране на територията на рибарската област, с цел преодоляване на социално- икономическите трудности, настъпили в резултат на промени в сектор „Рибарство” и „Аквакултури“;

8. Въвеждане на нови методи и ресурси за развитие на рибарската област, внедряване на иновации и увеличаване на местния капацитет от знания и умения;

9. Подобряване на конкурентоспособността на типичните местни продукти и добавяне на стойност към продуктите от риболов и аквакултури;

10. Развитието на женски, младежки, екологични, спортни и други инициативи, прояви и дейности;

11. Развитие и утвърждаване на духовните ценности, гражданското общество, здравеопазването, образованието, науката, културата, техниката, технологиите и физическата култура;

12. Подпомагане социално слабите, хората с увреждания, представители на малцинствени групи и др., нуждаещи се от допълнителни грижи и включване.

# ****IV. СРЕДСТВА И ПРИНЦИПИ ЗА ПОСТИГАНЕ НА ЦЕЛИТЕ****

**Чл.6** **Средствата**, с които СДРУЖЕНИЕТО ще постига своите цели, са:

1. Осъществяване обществено полезна дейност, основана на публично-частни партньорства – национални и международни;

2. Разработване и прилагане на Стратегия за водено от общностите местно развитие, по програми с европейско финансиране и от бюджета на Република България;

3. Разработване и управление на проекти за решаване на местни проблеми, чрез привличане на средства за реализирането им от национални и европейски програми и други финансови донори;

4. Организиране и провеждане на конференции, семинари, практически занятия, обучения, консултации и други, допринасящи за постигане на целите на МИРГ „СВИЩОВ – ЦЕНОВО“;

5. Обучение и повишаване професионалната квалификация на членовете на СДРУЖЕНИЕТО;

6. Осигуряване на обмен на информация и успешни практики;

7. Участие в дейности на мрежа от сродни структури;

8. Участие в други сдружения с НСЦ – асоциации, федерации и други със сходен предмет на дейност в страната и чужбина;

9. Привличане на местни заинтересовани общности и лица в дейности по изготвяне на проектни предложения;

10. Популяризиране възможностите за кандидатстване и разработване на проектни предложения;

11. Работа в тясно сътрудничество с кандидатите и потенциалните кандидати, относно предстоящо набиране на заявления за кандидатстване и условията за кандидатстване;

12. Консултиране относно процеса на изготвяне на проекти.

13. Извършване на прием на проектни предложения и подпомагане на кандидатите.

**Чл.7** **Принципите**, въз основа на които СДРУЖЕНИЕТО ще се осъществява своята дейност, се основават на :

1. Дългосрочно взаимодействие, изградено върху силните страни и предимства на всеки един от партньорите, членове на СДРУЖЕНИЕТО;

2. Равнопоставеност между представителните на публичния, частния и неправителствения сектор, членове на СДРУЖЕНИЕТО;

3. Съвместно идентифициране и постигане на общите цели;

4. Споделяне, както риска, така и ползите между членовете на обществото.

5. Прилагане на хоризонталните принципи на ЕС .

# ****V. ПРЕДМЕТ НА ДЕЙНОСТ****

**Чл.8** Предмета на дейност на сдружението се изразява в:

1. Осъществяване на обществено - полезна дейност, основана на публично-частно партньорство, като подготвя и изпълнява интегрирани стратегии, основани на характеристиките на целевата територия и разработени въз основа на местните потребности и потенциал, извършва изследвания, проучвания и анализи, свързани със социално-икономическото развитие, създава, координира, управлява и осъществява контрол и мониторинг на проекти и програми, финансирани по европейски, международни и национални програми, организира конференции, форуми, обучения, семинари и информационни кампании;

2. Организиране на цялостния процес по изработване, прилагане и изпълнение на Стратегията за водено от общностите местно развитие на рибарската област Свищов-Ценово (финансирана по процедура BG14MFPR001-3.001 - „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие”, по ПМДРА 2021-2027), съгласно нормативната уредба, относимите европейски регламенти, приложимите разпоредби на българското и европейско законодателство, процедурите и правилата залегнали в самата стратегия включително и в съответствие с този Устав;

3. Информиране, консултиране и подпомагане подготовката на проекти на потенциални кандидати от територията на населените места в общините Свищов и Ценово към СВМОР;

4. Подготовка и публикуване на покани за кандидатстване с проекти към Стратегията съгласно процедурите, залегнали в нея;

5. Организиране и провеждане извършването на техническа, административна и експертна оценка на постъпилите заявления, съгласно изискванията на СВОМР;

6. Информиране на всички заинтересовани страни, както и контролните и управляващи органи на „ ПМДРА 2021-2027” за осъществените процедури по избор на проекти;

7. Подпомагане цялостното осъществяване на одобрените проекти, извършване на оценка на административното съответствие и техническата и финансова оценка на качеството на проектните предложения, включително отчитането и мониторинг;

8. Разработване и управление на проекти за решаване на местни проблеми чрез привличане на средства за реализирането им от национални и европейски програми и донори на трети страни;

9. Обучение и повишаване професионалната квалификация на членовете на СДРУЖЕНИЕТО;

10. Организиране и осъществяване на дейности за изграждане на капацитет на местно ниво чрез обучения, консултации и експертна помощ;

11. Разработване и осъществяване на национални и международни проекти, свързани със защитата и опазване на околната среда и с устойчивото развитие;

12. Създаване на партньорски отношения с национални и чуждестранни публични и частни структури;

13. Участие в дейности на мрежа от сродни структури;

14. Участие в други сдружения с нестопанска цел- федерации, асоциации и други със сходен предмет на дейност в страната и чужбина;

15. Подготвяне и разпространение на печатни материали, свързани с изпълнението на СВОМР, опазването на околната среда и устойчивото развитие на територията на МИРГ „СВИЩОВ – ЦЕНОВО“;

16. Въвличане на местната общност в конкретни дейности, свързани с постигане на целите на СВОМР;

17. Организиране и осъществяване на проучвания, свързани с нуждата за изграждане на капацитет на местно ниво за осъществяване на дейности по Стратегията;

18. Изграждане на ефективни партньорства между обществени и научни организации, правителствени институции, медии, местни общности и бизнеса в сферата на устойчивото развитие (рибарство и аквакултури, туризъм);

19. Обезпечаване на финансова стабилност чрез изграждане на мрежа от партньори;

20. Дарителски кампании, проекти за набиране на средства и други подобни;

21. Осигуряване на постоянен приход на средства за финансиране на дейността си според целите и приоритетите на Устава и съгласно нормативната уредба за прилагане на СВОМР.

**Чл.9** (1) СДРУЖЕНИЕТО може да извършва и допълнителна стопанска дейност свързана с основния предмет на дейност на МИРГ „СВИЩОВ – ЦЕНОВО“, по смисъла на чл.3, ал.3 от ЗЮЛНЦ. Предметът на допълнителната стопанска дейност включва:

1 Организиране и провеждане на различни информационни мероприятия;

2. Организиране и провеждане на обучения;

3. Предоставяне на консултантски услуги;

4. Създаване и маркетинг на нови продукти;

5. Изграждане на специализирана инфраструктура;

6. Подготовка на проектни предложения и попълване на проектна документация;

7. Извършване на специализирани преводи;

8. Разработване на бизнес планове;

9. Организиране на изложби, панаири, конгреси и други масови прояви свързани с основната цел на сдружението;

10. Организиране и провеждане на културни, спортни и туристически мероприятия;

11. Търговска дейност;

12. Разработване и предлагане на туристически продукти;

13. Специализирани консултации относно разработване и изпълнение на проекти;

14. Подизпълнителство по проекти на местно, регионално и национално ниво;

15. Партньорство при изпълнението на проекти с външно финансиране;

16. Разработване и разпространение на рекламни и информационни материали и други предмети;

17. Подпомагане и участие в реализацията на политики на компании, насочени към финансиране на дейности в областта на опазване на околната среда и устойчивото развитие на селските райони;

18. Осъществяване на други дейности, които не са в противоречие с българското и международното законодателство.

(2) Изпълнението и контрола върху извършваната стопанска дейност се възлага на Управителния съвет на МИРГ „СВИЩОВ – ЦЕНОВО“.

**Чл.10** СДРУЖЕНИЕТО не разпределя печалба.

# ****VI. ЧЛЕНСТВО****

**Чл.11** (1) Учредители и членове на СДРУЖЕНИЕТО могат да бъдат:

1. Физически лица, които са с постоянен адрес на територията на действие на МИРГ;

2. Юридически лица със седалище или адрес на управление на територията на действие на МИРГ;

3. Клон на юридическо, ако клонът е регистриран на територията на действие на МИРГ най-малко 5 години преди подаване на заявление за предоставяне на финансова помощ;

4. Общините от територията на действие на МИРГ.

(2) Членове - физически лица, участват в дейността на СДРУЖЕНИЕТО и органите му лично;

( 3 ) Членовете – юридически лица или клон на юридическо лице, участват в дейността на СДРУЖЕНИЕТО и органите му, чрез свой законен представител или упълномощено лице.

(4) Членството на Община Свищов и Община Ценово е задължително, като техните представители се избират с решение на съответния Общински съвет.

### ПРИДОБИВАНЕ НА ЧЛЕНСТВО

**Чл.12** (1) Членството в СДРУЖЕНИЕТО е доброволно.

(2) Кандидатът, отговарящ на условията за членство, съгласно Устава, подава писмено Заявление до Управителния съвет, в което декларира, че е запознат, приема и ще спазва разпоредбите на настоящия Устав. Кандидатите когато са:

- физически лица в заявлението трябва да посочат трите си имена, ЕГН и точен адрес;

- юридически лица предоставят заедно със заявлението за членство валидно удостоверение за актуално състояние и решение на управителните си органи за членство в СДРУЖЕНИЕТО. Представителите на юридическите лица предоставят и документ, доказващ че са упълномощени да действат като законни представители.

(3) Управителният съвет разглежда кандидатурата на първото си заседание след нейното постъпване.

(4) Приемането на нов член на СДРУЖЕНИЕТО се извършва с решение на УС с обикновено мнозинство от половината плюс един от присъстващите членове.

### ПРАВА И ЗАДЪЛЖЕНИЯ НА ЧЛЕНОВЕТЕ

**Чл.13** Членовете на СДРУЖЕНИЕТО имат следните права:

1. Да участват в управлението на СДРУЖЕНИЕТО;

2. Да бъдат информирани за неговата дейност;

3. Да ползват имуществото на СДРУЖЕНИЕТО само доколкото това е свързано с упражняване на дейности и функции в неговите управителни органи или такива, възложени с решение на тези органи;

4. Да се ползват от резултатите в дейността на СДРУЖЕНИЕТО, съгласно разпоредбите на този Устав.

**Чл.14** Членовете на СДРУЖЕНИЕТО са длъжни:

1. Да спазват разпоредбите на този Устав и да изпълняват решенията на ръководните органи на СДРУЖЕНИЕТО;

2. Да участват в дейността на СДРУЖЕНИЕТО и да работят за осъществяване на целите му;

3. Да работят за утвърждаване авторитета на СДРУЖЕНИЕТО да спомагат за увеличаване на неговото имущество и да не извършват действия и бездействия, които противоречат на целите му и го злепоставят;

4. Да внасят в срок предвидените в този Устав членски внос и имуществени вноски.

**Чл.15** Членствените права и задължения, с изключение на имуществените са непрехвърлими и не преминават върху други лица при смърт, съответно при прекратяване.

**Чл.16** Членовете на СДРУЖЕНИЕТО имат право да овластяват трето лице да упражнява техните права и да изпълнява задълженията им, което се извършва писмено и произвежда действие след писмено уведомяване на Управителния съвет. В тези случаи те носят отговорност за неизпълнение на техните задължения от страна на овластеното лице.

**Чл.17** За задълженията на СДРУЖЕНИЕТО неговите членове носят отговорност само до размера на предвидените в настоящия Устав имуществени вноски и кредиторите нямат право да предявяват права към личното им имущество над този размер.

### ПРЕКРАТЯВАНЕ НА ЧЛЕНСТВОТО

**Чл.18** Членството в СДРУЖЕНИЕТО се прекратява:

(1) С едностранно писмено волеизявление, отправено до Управителния съвет на СДРУЖЕНИЕТО;

(2) Със смъртта или поставянето под пълно запрещение на физическите лица, респективно прекратяване юридическото лице на член на СДРУЖЕНИЕТО;

(3) С изключването;

(4) С прекратяване дейността на СДРУЖЕНИЕТО;

(5) При отпадане поради невнасяне на членски внос, установените имуществени вноски и системно неучастие в дейността на СДРУЖЕНИЕТО.

**Чл.19** (1) Член на СДРУЖЕНИЕТО може да бъде изключен с решение на Общото събрание по предложение на Управителния съвет, когато:

1.Наруши предвидените в чл. 14 задължения.

2.Извърши други действия, които правят по-нататъшното му членство в СДРУЖЕНИЕТО несъвместимо.

(2) При промяна в обстоятелствата, съгласно чл.1, ал.9 на Устава;

(3) При маловажни случаи на нарушения по чл. 14, Управителния съвет определя с решение срок за преустановяване на нарушението и за отстраняване на неговите последици, при неспазване на които прави предложение за изключване.

**Чл.20** (1) Отпадането на членството се счита настъпило с решение на Общото събрание, когато член на СДРУЖЕНИЕТО:

1. Не е направил встъпителната си вноска в предвидения срок.

2. Не е внесъл годишната си вноска в предвидения срок.

(2) Горните обстоятелства се констатират от Управителния съвет по документите на СДРУЖЕНИЕТО, който докладва отпадането на Общото събрание и го отразява в документацията на СДРУЖЕНИЕТО.

**Чл.21** При прекратяване на членството, СДРУЖЕНИЕТО не дължи връщане на направените имуществени вноски.

# VII.ОРГАНИ НА УПРАВЛЕНИЕ

**Чл. 22** Органи на МИРГ „СВИЩОВ – ЦЕНОВО“ са:

(1) Общото събрание (ОС);

(2) Управителният съвет (УС);

(3) Изпълнителен директор ( ИД);

Помощни органи създадени по решение на Общото събрание.

### **ОБЩО СЪБРАНИЕ**

**Чл. 23** (1) Общото събрание е върховния орган на СДРУЖЕНИЕТО и се състои от всички членове на СДРУЖЕНИЕТО.

(2) Юридическите лица участват в събранието чрез лицата, които ги представляват.

(3) Членовете на СДРУЖЕНИЕТО могат да упълномощят с изрично писмено пълномощно физическо лице, да ги представлява на едно или неограничен брой заседания на общото събрание. Пълномощниците нямат право да представляват повече от трима членове едновременно и да преупълномощават с правата си трети лица.

КОМПЕТЕНТНОСТ НА ОБЩОТО СЪБРАНИЕ

**Чл. 24** Общото събрание:

1. Изменя и допълва Устава;
2. Приема правилник за извършване и отчитане на дейността си, декларации и други вътрешни актове;
3. Избира и освобождава членовете на Управителния съвет на СДРУЖЕНИЕТО;
4. Взема решение за създаване на други колективни образования (комисии и др.)
5. Взема решение за откриване и закриване на клонове;
6. Взема решение за участие в други организации;
7. Взема решение за преобразуване или прекратяване на СДРУЖЕНИЕТО;
8. Приема основните насоки и програми за дейността на СДРУЖЕНИЕТО;
9. Приема бюджета на СДРУЖЕНИЕТО;
10. Взема решения относно дължимостта и размера на членския внос или на имуществените вноски;
11. Приема отчета за дейността на Управителния съвет;
12. Отменя решенията на другите органи на СДРУЖЕНИЕТО, които противоречат на закона, Устава или други вътрешни актове, регламентиращи дейността на СДРУЖЕНИЕТО;
13. Взема решения по всички други въпроси, постановени в негова компетентност от закона или настоящия Устав.

СВИКВАНЕ

**Чл. 25** (1) Общото събрание се свиква на заседание от Управителния съвет на СДРУЖЕНИЕТО най-малко веднъж годишно – редовно Общо събрание. Заседанието следва да се проведе, в подходящо помещение в населеното място, по седалището на СДРУЖЕНИЕТО.

(2) Общото събрание може да бъде свикано по всяко време от Управителния съвет - извънредно Общо събрание.

**Чл. 26** Една трета от членовете на СДРУЖЕНИЕТО имат право да поискат Управителния съвет да свика Общо събрание и ако той не отправи писмена покана в месечен срок от датата на писменото поискване, събранието се свиква от съда по седалището на СДРУЖЕНИЕТО, по писмено искане на заинтересованите членове или натоварено от тях лице.

**Чл. 27** Поканата следва да бъде писмена и да съдържа дневния ред, датата, часа и мястото за провеждане на Общото събрание, както и указание по чия инициатива същото се свиква. Поканата се поставя на мястото за обявления на адреса на управление на СДРУЖЕНИЕТО и се публикува на сайта на сдружението най-малко седем дни преди насрочения ден. Управителния съвет може допълнително да информира членовете на Сдружението, в същия срок, писмено, на посочения от тях адрес. При промяна на адреса си всеки един от членовете на Сдружението се задължава писмено и в най-кратък срок да уведоми УС.

**Чл. 28** Към датата на отправяне на покана по предходния член, писмените материали, свързани с дневния ред на заседанието, трябва да са на разположение на адреса на управление на СДРУЖЕНИЕТО и да се предоставят на всеки член при поискване.

КВОРУМ

**Чл. 29** (1) Общото събрание е законно, ако присъстват повече от половината от всички членове. При липса на кворум се отлага с един час по-късно на същото място и при същия дневен ред и се счита за редовно, колкото и членове да се явят.

(2) Общото събрание се председателства от Председателя на Управителния съвет. При отсъствие на Председателя заседанието се ръководи от определен от Управителния съвет негов член.

(3) Кворумът се установява от председателствуващия събранието по списък, в който се отразяват имената на присъстващите членове и техните представители, подписва се от тях, заверява се от председателя и секретаря на заседанието и се прилага към протокола за него.

ГЛАСУВАНЕ

**Чл.30** При гласуване, всеки член на СДРУЖЕНИЕТО има право на един глас.

КОНФЛИКТ НА ИНТЕРЕСИ

**Чл.31** Член на СДРУЖЕНИЕТО няма право на глас при решаване на въпроси, отнасящи се до:

1. Него, негов съпруг или роднина по права линия - без ограничение, по съребрена линия - до четвърта степен или по сватовство – до втора степен включително;

2. Юридически лица, в които той е управител или може да наложи или възпрепятства вземането на решение.

РЕШЕНИЯ

**Чл.32** Решенията на Общото събрание се вземат с обикновено мнозинство (50% плюс 1 гласа) от присъстващите. Решенията за изменение и допълване на Устава и за преобразуване или прекратяване на СДРУЖЕНИЕТО се вземат с мнозинство от 2/3 от присъстващите.

**Чл.33** Общото събрание не може да взема решения, които не са включени в обявения в поканата дневен ред на заседанието.

ПРОТОКОЛ

**Чл. 34** (1) За всяко заседание на Общото събрание се води протокол, който се заверява от председателстващия събранието и лицето, изготвило протокола, които отговарят за верността на съдържанието му.

(2) Протоколът, с прикрепени към него списък на присъстващите и писмените материали по свикването и провеждането на Общото събрание, се завеждат в нарочна книга.

(3) Всеки член, присъствал на Общото събрание има право да следи за точното отразяване на заседанието и взетите на него решения в протокола.

КОНТРОЛ

**Чл. 35** Всеки член на СДРУЖЕНИЕТО, Управителният съвет и прокурорът могат да сезират съда по регистрацията на СДРУЖЕНИЕТО да се произнесе, относно законосъобразността на решение на Общото събрание или съответствието му с този Устав. Това следва да стане в едномесечен срок от узнаване на решението, но не по-късно от една година от датата на приемането му.

### **УПРАВИТЕЛЕН СЪВЕТ**

**Чл. 36** (1) Управителният съвет е управителния орган по смисъла на чл. 39, ал. 1 на ЗЮЛНЦ.

(2) Управителният съвет на СДРУЖЕНИЕТО и се състои от 7 лица – членове на СДРУЖЕНИЕТО.

(3) Всички членове на Управителния съвет трябва да имат **постоянен** адрес на територията на общините Свищов и Ценово, да притежават подходяща професионална квалификация и опит за постигане целите на СДРУЖЕНИЕТО и да не са осъждани за престъпления от общ характер.

(4) Съставът на УС се определя при спазване на следните изисквания:

1.Задължително се включват законните представители или представители с изрично делегирани правомощия от съответния Общински съвет на общините Свищов и Ценово, като делът им не може да надхвърля 49% от УС. Прекратяват пълномощията си при промяна в решение на Общинския съвет или при други обстоятелства определени в Устава.

2.Останалите членове на УС може да бъдат представители на частния сектор, банков сектор; представители на преработваща промишленост, НПО, граждани;

(5) Мандатът на член на УС може да бъде прекратен предсрочно в случаите на трайна и продължителна невъзможност да изпълнява функциите си, в случай на смърт, поставяне под запрещение, болест, отсъствие от страната за повече от три месеца, при три последователни безпричинни неявявания на заседания на УС, при неизпълнение на решенията на ОС и УС, Действия против интересите на Сдружението и при лична молба за освобождаване.

(6) Всеки член на Управителния съвет може да го напусне по своя воля и преди изтичането на мандата му с едномесечно предизвестие, отправено до Управителния съвет.

МАНДАТ

**Чл. 37** Управителният съвет се избира за срок от 4 (четири) години, като неговите членове могат да бъдат преизбирани неограничено.

ПРАВОМОЩИЯ

**Чл. 38** (1) Управителният съвет:

1. Избира от своя състав Председател и определя обема на представителната му власт;
2. Представлява СДРУЖЕНИЕТО;
3. Ръководи дейността на МИРГ „СВИЩОВ - ЦЕНОВО“, между две Общи събрания;
4. Организира и осигурява изпълнението на решенията на Общото събрание;
5. Разработва програма за дейността и бюджета на СДРУЖЕНИЕТО и ги предлага за гласуване от Общото събрание;
6. Осигурява и се разпорежда се с имуществото и финансовите средства на СДРУЖЕНИЕТО при спазване изискванията на Устава;
7. Ръководи и контролира дейността на обслужващите звена към СДРУЖЕНИЕТО, определя щатния състав на СДРУЖЕНИЕТО;
8. Изготвя предложения за формиране на парични фондове на СДРУЖЕНИЕТО;
9. Подготвя и внася в Общото събрание отчет за дейността на СДРУЖЕНИЕТО;
10. Изготвя и представя в срок до 31 май на всяка година в Централния регистър на Министерство на правосъдието информацията по чл. 46 ал.1, 2 от ЗЮЛНЦ;
11. Определя реда и организира извършването на дейността на СДРУЖЕНИЕТО, включително тази в обществена полза и носи отговорност за това;
12. Отговаря за процеса на подготовка и последващо управление на Стратегията за ВОМР на територията на общините Свищов и Ценово.

(2) Управителният съвет Приема проекти за вътрешно-устройствени актове на СДРУЖЕНИЕТО - приема организационно-управленската структура, реда за назначаване и освобождаване на персонала, правилата за работната заплата и други вътрешни правила на СДРУЖЕНИЕТО.

**Чл. 39 У**правителният съвет има и следните специфични функции:

(1) Избира и освобождава изпълнителните и оперативните звена на СДРУЖЕНИЕТО, включително и Изпълнителния директор, чийто функции се регламентират във вътрешните правила и процедури на СДРУЖЕНИЕТО;

(2) Изпълнява бюджета на СДРУЖЕНИЕТО, приет от ОС.

ЗАСЕДАНИЯ

**Чл. 40** (1) Заседанията на Управителният съвет се свикват от председателя по негова инициатива най-малко веднъж годишно или на по-кратък интервал, съобразно дейностите по изпълнение на Стратегията.

(2) Заседания на Управителният съвет се свикват и по писмено искане на всеки от неговите членове. Ако председателят не свика заседание в седемдневен срок от писменото поискване, такова се свиква от всеки от заинтересуваните членове.

**Чл. 41** (1) Заседанието е редовно, ако на него присъстват повече от половината от членовете на Управителния съвет. За присъстващо се счита и лицето, с което има двустранна телефонна връзка, гарантираща установяването на самоличността му в обсъждането и вземането на решения, което се удостоверява в протокола от председателстващия заседанието.

(2) Редовно решение може да бъде взето и без да се провежда заседание, ако протокола за това бъде подписан без забележки и възражения за това от всички членове на Управителния съвет.

(3) Относно протоколите за заседанията на Управителния съвет се прилагат разпоредбите на чл. 35 от този Устав.

**Чл. 42** Заседанията се ръководят от председателя на Управителния съвет, а в негово отсъствие - от избран от Управителния съвет негов член.

РЕШЕНИЯ

**Чл. 43** Управителният съвет взема решенията си с мнозинство от присъстващите, а тези по чл. 14, ал. 2 от ЗЮЛНЦ – с мнозинство от всички членове.

КОНТРОЛ

**Чл. 44** Всеки заинтересуван член на СДРУЖЕНИЕТО може да оспори пред Общото събрание решение на Управителния съвет, което е взето с противоречие със закона, този Устав или предходно решение на общото събрание. Това следва да бъде направено в едномесечен срок от узнаването, но не по-късно от една година от датата на вземане на решението.

ОТГОВОРНОСТ НА ЧЛЕНОВЕТЕ НА УПРАВИТЕЛНИЯ СЪВЕТ

**Чл. 45** Членовете на Управителния съвет носят солидарна отговорност за действията си, увреждащи имуществото и интересите на СДРУЖЕНИЕТО.

ПРЕДСЕДАТЕЛ НА УПРАВИТЕЛНИЯ СЪВЕТ

**Чл. 46** (1) Председателят се избира от Управителния съвет на СДРУЖЕНИЕТО, което определя неговите функции.

(2) Председателят на Управителния съвет:

1. Свиква и ръководи заседанията на Управителния съвет;
2. Представлява МИРГ „СВИЩОВ – ЦЕНОВО“ пред трети лица, пред държавните органи, пред другите обществени организации, както и пред международни органи и организации;
3. Сключва национални и международни договори от името на МИРГ „СВИЩОВ – ЦЕНОВО“ във връзка с изпълнението на задачите на СДРУЖЕНИЕТО;
4. Сключва предварителни споразумения и трудови договори, както и други договори с персонал и експерти, ангажирани в структурните звена на МИРГ „СВИЩОВ – ЦЕНОВО“;
5. Изготвя длъжностни характеристики на персонала и експертите;
6. След одобрение на щатното разписание от УС назначава, освобождава и упражнява дисциплинарна власт по отношение на Изпълнителния директор за извършване на оперативната дейност на СДРУЖЕНИЕТО;
7. Изпълнява и други функции, възложени му от Общото събрание или Управителния съвет, които не са изключително в тяхната компетентност.

**Чл. 47** Председателят на Управителния съвет няма право да извършва разпоредителни действия и да обременява с тежести недвижимите имоти на СДРУЖЕНИЕТО.

**Чл. 48** В случай на продължително заболяване или на друга причина, поради която председателят на Управителния съвет не е в състояние да изпълнява задълженията си, функциите му се възлагат на избран от Управителния съвет негов член.

### **ИЗПЪЛНИТЕЛЕН ДИРЕКТОР**

Чл. 49 Изпълнителен директор се назначава в случай, че СДРУЖЕНИЕТО сключи договор с ОУ ПМДР за управление на местната стратегия за ВОМР по програма за морско дело, рибарство и аквакултури за периода 2021-2027г., финансирана от ЕФМДРА

Чл. 50 Изпълнителният директор е дееспособно физическо лице, което не е осъждано и не е било лишавано от право да заема материално отговорна длъжност, включително и не е било член на управителен орган на търговско дружество или сдружение, обявено в несъстоятелност, неплатежоспособност, ликвидация, или заличено от регистрите по искане на прокурора. Изпълнителният директор може и да не е член на СДРУЖЕНИЕТО.

Чл. 51 Изпълнителният директор следва да отговаря на изискванията:

* Завършено висше образование, най-малко с образователно-квалификационна степен „Магистър“;
* Общ професионален опит – минимум 5 години в прилагане на европейски проекти;
* Управленски опит – минимум 1 година;
* Опит в разработване, изпълнение, мониторинг, контрол и/или реализиране на най-малко два проекта, финансирани със средства от ЕС;

Чл. 52 Изпълнителният директор :

1. Отговаря за прилагането на местната стратегия за ВОМР по програма за морско дело, рибарство и аквакултури за периода 2021-2027г., финансирана от ЕФМДРА съгласно правила и процедури, като неговите правомощия се определят с договор за управление или длъжностна характеристика;
2. Осигурява изпълнението на решенията на Управителния съвет;
3. Изготвя и предлага за приемане от УС годишна програма за работа на СДРУЖЕНИЕТО и годишен проекто-бюджет;
4. Организира набирането на средства за дейността на СДРУЖЕНИЕТО;
5. Сключва трудови и граждански договори и ръководи административния персонал на СДРУЖЕНИЕТО;
6. Получава възнаграждение за дейността си.

# VIII.ИМУЩЕСТВО, ИМУЩЕСТВЕНИ ПРАВА И ЗАДЪЛЖЕНИЯ

### ИМУЩЕСТВО

**Чл. 53** Имуществото на СДРУЖЕНИЕТО се състои от правото на собственост и други вещни права върху движимо и недвижимо имущество, вземания, други права, регламентирани от закона.

### ИЗТОЧНИЦИ НА СРЕДСТВА

**Чл. 54** Източници на средства на СДРУЖЕНИЕТО са:

1. Имуществените (встъпителни) вноски на членовете и членски внос;

2. Финансиране на Стратегията за Воденото от общностите местно развитие/ВОМР/ по Програма за морско дело и рибарство и аквакултури /ПМДРА/ 2021-2027, съфинансирана от Европейския фонд за морско дело и рибарство и аквакултури и бюджета на Република България;

3. Стопанската дейност предвидена в настоящия Устав;

4. Дарения от физически и юридически лица;

5. Финансиране по програми и проекти;

6. Спонсорство и други установени от настоящия Устав и разрешени от действащото законодателство на Република България.

### ИМУЩЕСТВЕНИ ВНОСКИ НА ЧЛЕНОВЕ

**Чл. 55** Имуществените вноски на членовете се определят по вид и размер от Общото събрание, което посочва в решението си и начина на внасянето им. Встъпителната вноска е равна на годишния членски внос на физическите и юридическите лица дължима до 1 (един) месец след излизане на съдебното решение за регистрация на СДРУЖЕНИЕТО.

**Чл. 56** (1) Членовете на СДРУЖЕНИЕТО - юридически лица, дължат годишен членски внос, определен с решение на Управителния съвет, платим до 30 януари на всяка следваща година. При забава не дължат лихва, но само в случаите когато членският внос е внесен 100% до края на съответната календарна година.

(2) Членове на СДРУЖЕНИЕТО - физически лица, дължат годишен членски внос в размер, определен с решение на Управителния съвет, платим до 30 януари на всяка следваща година. При забава не дължат лихва, но само в случаите, когато членският внос е внесен 100% до края на съответната календарна година.

(3) Решението по предходните алинеи се утвърждава от Общото събрание на следващото негово заседание.

**Чл. 57** При приключване на годишния баланс със загуба, Общото събрание може да вземе решение за допълнителни вноски на членовете за покриването й, с квалифицирано мнозинство от 2/3 от присъстващите.

### **РАЗХОДВАНЕ НА ИМУЩЕСТВОТО**

**Чл. 58** (1) СДРУЖЕНИЕТО може безвъзмездно да разходва имуществото си и да осъществява дейността, насочена за реализиране на целите, определени по реда на този Устав и ЗЮЛНЦ.

За безвъзмездно разходване имуществото на СДРУЖЕНИЕТО в полза на лицата по чл.41, ал. 3 от ЗЮЛНЦ, Общото събрание взема мотивирано решение с квалифицирано мнозинство от 2/3 от всички негови членове.

СДРУЖЕНИЕТО подбира лицата и начина на тяхното подпомагане в зависимост от целите и финансовите си възможности, съгласно обявения ред и правилата за осъществяване на дейността му. Информацията за реда, по който се извършва подборът е общодостъпна и се вписва в централния регистър.

(4 ) СДРУЖЕНИЕТО не може да сключва сделки с лицата по чл. 41, ал. 3, т. 1 от ЗЮЛНЦ, както и с юридически лица, в които посочените лица са управители или могат да наложат или възпрепятстват вземането на решения, освен ако сделките са в очевидна полза на СДРУЖЕНИЕТО или са сключени при общи условия, обявени публично.

# IX. ЕЖЕГОДЕН КОНТРОЛ (ГОДИШНО ПРИКЛЮЧВАНЕ)

**Чл. 59** (1) В срок до 30 януари всяка година Управителният съвет съставя годишен счетоводен отчет и го предоставя за заверка на лицензиран експерт-счетоводител, определен от Общото събрание.

В същия срок изготвя доклад за дейността на СДРУЖЕНИЕТО със съдържанието по чл. 40, ал. 2 от ЗЮЛНЦ.

В срок до 31 май на всяка година Управителният съвет заявява за вписване в централния регистър за вписване и представя заверен годишен счетоводен отчет, доклада си по предходната алинея и другите, предвидени в чл.46, ал.2 от ЗЮЛНЦ документи.

**Чл. 60** (1) Извън случаите на чл. 56 на този Устав, Председателят на УС организира контрола и отчитането на разходите по дейностите от Стратегията.

(2) В отчета се анализира протичането на дейността по изпълнение на Стратегията за местно развитие.

**Чл. 61** Счетоводната отчетност и дейността на СДРУЖЕНИЕТО подлежи на независим финансов одит при условията на Закона за счетоводството.

**Чл. 62** (1) В случаите, когато законът изисква осъществяването на задължителен независим одит, изборът на одитор се извършва от Общото събрание.

(2) Когато Общото събрание не е избрало регистриран одитор до изтичане на календарната година, той се назначава от Управителния съвет.

**Чл. 63** Годишният финансов отчет, отчетът за дейността и докладът на регистрирания одитор се приемат от Управителния съвет, след което се внасят за разглеждане в Общо събрание.

**Чл. 64** Съгласно разпоредбите на Закона за счетоводството, СДРУЖЕНИЕТО изготвя отчетна информация при спазване на принципите за публичност и прозрачност, достоверност и своевременност.

# X. КНИГИ НА СДРУЖЕНИЕТО

**Чл. 65** Общото събрание и Управителният съвет на СДРУЖЕНИЕТО водят книги за протоколите от всички проведени заседания. Председателстващите заседания и лицата, изготвили протоколите, ги удостоверяват с подписите си и отговарят за верността на съдържанието им.

# XI. ПРЕОБРАЗУВАНЕ

**Чл. 66** СДРУЖЕНИЕТО не може да се преобразува в юридическо лице с нестопанска цел за осъществяване на дейност в частна полза.

# XII. ПРЕКРАТЯВАНЕ

**Чл. 67** СДРУЖЕНИЕТО се прекратява:

1. По решение на Общото събрание;
2. По решение на окръжния съд по седалището в случаите на чл.13, ал.1, т.3 от ЗЮЛНЦ.

### ЛИКВИДАЦИЯ

**Чл. 68** (1) При прекратяване на СДРУЖЕНИЕТО се извършва ликвидация, за която се прилагат разпоредбите на Търговския закон.

(2) Ликвидацията се извършва от Управителния съвет, а в случаите на чл. 13, ал.4 и чл. 14, ал.3 от ЗЮЛНЦ, ликвидаторът се определя от окръжния съд по седалището. (3) Ликвидаторът е длъжен да удовлетвори кредиторите на СДРУЖЕНИЕТО от наличните парични средства, а ако това е невъзможно – чрез осребряване първо на движимото, а след това на недвижимото имущество на СДРУЖЕНИЕТО. Той няма право по какъвто и да е начин да прехвърля имуществото на лицата по чл. 43, ал. 2 от ЗЮЛНЦ.

### ИМУЩЕСТВО СЛЕД ЛИКВИДАЦИЯ

**Чл. 69** Имуществото, останало след удовлетворяване на кредиторите се предоставя по решение на съда на юридическо лице с нестопанска цел на територията на общините Свищов и Ценово, определено да извършва обществено полезна дейност със същата или близка на СДРУЖЕНИЕТО цел. Ако имуществото не бъде предоставено по този ред, то се предава на общината по седалището на прекратеното Сдружение.

# XIII. ПРЕХОДНИ И ЗАКЛЮЧИТЕЛНИ РАЗПОРЕДБИ

§1 Този Устав е приет на Общо събрание на Сдружение МЕСТНА ИНИЦИАТИВНА РИБАРСКА ГРУПА „СВИЩОВ – ЦЕНОВО“, проведено на 23.10.2024 година в гр. Свищов, област Велико Търново

§2 Настоящият устав се състави в три еднообразни екземпляра - един за Великотърновския окръжен съд, един за Централния регистър при Министерство на правосъдието и един за архива на СДРУЖЕНИЕТО.

§3 Списъкът на учредителите, подписали Устава е неразделна част от този Устав.

§4 За неуредените в този Устав случаи, както и относно тълкуването и прилагането на неговите разпоредби се прилагат разпоредбите на Закона за юридическите лица с нестопанска цел. Разпоредбите на този Устав, в случай че противоречат на закона, се заместват по право от повелителните му правила.